અમદાવાદ: ગરમી અને બફારાથી અકળાતા ગુજરાતવાસીઓ માટે આનંદના સમાચાર આવી ગયા છે. ગુજરાતમાં વરસાદનું આગમન થઈ ચૂક્યું છે. મહેસાણા, સાબરકાંઠા, બનાસકાંઠા અને મધ્ય ગુજરાતને વરસાદે ભીંજવી દીધા છે. મહેસાણા જિલ્લાના કેટલાક ભાગો, મધ્ય ગુજરાતમાં પંચમહાલના ગોધરા, મોરવાહડફ પંથક, સાબરકાંઠાના અંબાજી, પોશીના, ઈડર, ખેડબ્રહ્મા, વડાલી પંથક, બનાસકાઠાંના અમીરગઢમાં રાત્રે 10 કલાકની આસપાસ ગાજવીજ સાથે વરસાદ પડતા લોકોને ભારે રાહત થઈ છે. ઉલ્લેખનીય છે કે, હવામાન વિભાગે આગાહી કરી છે સોમવારથી દક્ષિણ ગુજરાતના કેટલાક વિસ્તારો, સૌરાષ્ટ્ર અને દીવમાં હળવાથી-મધ્યમ ઝાપટાં પડશે. જ્યારે કચ્છમાં મોડો વરસાદ શરૂ થશે. સાથે જ હવામાન વિભાગે આ વર્ષે દક્ષિણ ગુજરાત અને સૌરાષ્ટ્રના કેટલાક ભાગોમાં વધારે વરસાદ પડવાની આગાહી કરી છે. રાજ્યમાં સામાન્ય રીતે 15 જૂને વરસાદનું આગમન થઈ જતું હોય છે, પણ આ વર્ષે વરસાદ આવવામાં મોડું થયું છે. પહેલા એવી આગાહી હતી કે, રાજ્યમાં 10 જૂનની આસપાસ વરસાદની એન્ટ્રી થઈ જશે. પણ, એવું થયું નથી.